Peter Skaarup (DF), 2001-12-13:
De fleste husker nok, hvor de var henne.
Det var en dag, der gjorde stort indtryk, og som også siden har gjort stort indtryk på manges hverdag.
I Dansk Folkeparti har vi hele tiden haft den holdning, at vi skulle gøre alt, hvad vi kunne, for at finde bagmændene til det, der skete den 11. september, og vi har været med hele vejen.
Derfor hilser vi selvfølgelig også med tilfredshed, at regeringen har fremsat det beslutningsforslag, som vi skal tage stilling til her i dag, både vedrørende afsendelse af et transportfly, F-16 fly, og vedrørende de specialstyrker, som man ønsker fra regeringens side, og som USA gerne vil have, at vi stiller med.
Det skal vi helt klart efter vores opfattelse yde, og vi er også parate til i det omfang, regeringen mener, det er tilrådeligt, at sikre, at det sker meget hurtigt fra dansk side.
Derfor bakker vi fuldt ud regeringen op i den her sag.
Vi kan dog godt blive lidt nervøse over, at det parti, som tidligere stod for regeringsmagten som et førende parti, nemlig Socialdemokratiet, i den grad er modstandere af beslutningsforslaget eller åbenbart ikke er modstandere af, blive nervøse over den retorik, den tale, vi hører.
Den tidligere statsminister, Poul Nyrup Rasmussen, sagde, at vi er med hele vejen.
Der var sågar en debat om, hvorvidt det var rimeligt, at den tidligere statsminister gik så langt, som han gjorde, når det gjaldt opbakningen til USA.
Jeg husker, at SF var meget sure over nogle udtalelser, der faldt til CNN, hvor man mente, at den tidligere statsminister gik for langt i opbakningen til USA.
Derfor er det skuffende at konstatere, at Socialdemokratiet nu er vendt på en tallerken og er skeptiske, er sure, er tilbagelænede og ikke mener, at det er den rigtige prioritering, der er foretaget, ikke mener, at det er den rigtige vægtning, den nuværende regering kommer med i forholdet til indsatsen mod terror.
Det kan ærgre os, at det går så hurtigt efter et folketingsvalg med at fjerne sig fra det statsmandsagtige, som den tidligere statsminister lagde op til.
Det tegner ikke godt, hvis det er den linje, Socialdemokratiet er slået ind på.
Vi var nok nogle, der havde håbet, at hvis der var nogen skepsis over for NATO, hvis der var nogen skepsis over for det gode forsvar af Danmark og kampen mod terror, var det, fordi Det Radikale Venstre havde indflydelse på den tidligere regering, hvis der endelig var nogen skepsis dér. Det viser sig nu, at Socialdemokratiet følger godt i sporene på Det Radikale Venstres holdning til forsvarsspørgsmålet.
Det Radikale Venstre mener jo nærmest, at det danske forsvar skal omdannes til sådan en international politistyrke, som ikke rigtig har noget i sig.
Vi kan også konstatere, at det parlamentariske grundlag, der var bag den tidligere regering, SF og Enhedslisten, i dag gør sig bemærkede ved at komme med en meget, meget kedelig tone i forhold til den aktion, som vi alle sammen tidligere i hvert fald har stået bag.
Først fjernede Enhedslisten sig, så fjernede SF sig i løbet af valgkampen, og i dag kan vi konstatere, at Det Radikale Venstre og Socialdemokratiet er ved at fjerne sig fra en vigtig indsats, som jeg tror mange danskere forventer, at vi yder.
Det indtryk, man får af SF og Enhedslisten, er jo nærmest, at de ikke går ind for NATO, at de sætter spørgsmålstegn ved hele den broderånd, der er, og den broderånd, som USA vil følge ved at bruge artikel 5 i NATO-traktaten.
Det er brandærgerligt, at det er situationen, men vi må vænne os til, at det er sådan.
Jeg lagde mærke til, at hr. Keld Albrechtsen brugte det udtryk, at vi skulle agere som USA's nyttige idioter i den her situation.
Det er dog en gal vej, venstrefløjen er kørt ind på.
Der er mange årsager til det.
Og det skal være den sidste tilkendegivelse, jeg kommer med her.
Vi er positive og parate til at hjælpe regeringen i denne her sag.